El Pirata Beach Festival i la programació d'activitats d'estiu congreguen milers de persones a Gandia i la platja
18 juliol 2024

## El Pirata Beach Festival i la programació d'activitats d'estiu congreguen milers de persones a Gandia i la platja18 juliol 2024Última actualització: 18 juliol 2024

![](../gestion/img/fa0c15f6625914c35de4e2817961a198026801718d8813f91ebb4aff0bb25d5a.jpg)  
  

L'**edil delegada de Turisme, Cultura i Política Festiva, Balbina Sendra**, ha comparegut hui en roda de premsa per valorar els darrers esdeveniments organitzats pel consistori per tal de dinamitzar i fidelitzar els turistes que ens visiten.  
  
En primer lloc, la regidora ha fet un balanç del **Pirata Beach Festival**, que va tindre lloc entre el 10 i el 13 de juliol i va congregar més de 100.000 assistents sense que es produïren incidents destacables. _"Una vegada recopilades les dades i, segons l'organització, l'impacte econòmic va ser de 2,5 milions d'euros que es va beneficiar directament a la restauració, comerç i allotjaments"_, ha assenyalat.  
  
Pel que fa a les actuacions del Festival, el darrer concert de ZOO va ser el que més gent va acollir, seguit dels que van oferir Oques Grasses, SFDK, Mägo d'Oz, King Àfrica i Ojete Calor.  
  
_"M'agradaria valorar l'impacte turístic del Festival perquè aquest any hi ha hagut menys persones a la zona d'acampada (5.500), i per això la gent ha optat per allotjar-se als hotels, càmpings i apartaments de la ciutat"_, ha destacat Sendra, qui ha informat que els assistents al festival van suposar el 60% dels allotjats als càmpings, el 70% als apartaments turístics i prop del 25% dels establiments hotelers durant els dies que es va celebrar l'esdeveniment musical.  
  
En segon lloc, la regidora ha parlat sobre la bona acollida que va tindre la pantalla gegant instal·lada a l'arena on es va projectar la **final de l'Eurocopa a la platja**. _"Més de 10.000 persones van anar-hi només a veure el partit i van vindre moltes més a la celebració, que va acabar sense incidències a les dotze de la nit. Molts turistes van definir aquesta jornada com una experiència única que tornarien a viure en la destinació. Són accions que tenen un efecte momentani, però que després es queden a l'ànima i l'esperit del visitant, de manera que ajuden a fidelitzar el públic"_.  
  
En tercer lloc, Sendra ha valorat algunes de les accions de dinamització que es van organitzar aquest cap de setmana com el concurs de pintura de l'associació Ulls de Mussol i l'exposició a l'aire lliure, o l'actuació del Mago Monty. Activitats que s'emmarquen dins la programació d'**Arts a la Mar**, que aquest estiu té esdeveniments que conviden el visitant a passejar i consumir al llarg de tota la platja.  
  
Finalment, ha assegurat que una de les apostes d'aquest any són les **cercaviles del Tío de la Porra, les Falles i la Setmana Santa** que _"pretenen portar la nostra cultura del comboi i la nostra essència a primera línia per convidar el públic a gaudir de les nostres festes"_.  
  
Abans d'acabar, l'edil ha recordat que el seu departament ha preparat més de 140 activitats com a part de la iniciativa **Gandia a la Mar**. _"No pararem. Aquesta setmana, per exemple, celebrarem l'aniversari dels 40 Principals, que serà el pròxim dimecres 24 a la zona del port i per al cap de setmana que ve ja hi ha previstes diverses iniciatives que es poden consultar a [www.visitgandia.com](http://www.visitgandia.com)"_, ha comentat.  
  
Finalment, ha aclarit que l'objectiu del govern municipal és _"allargar aquesta temporada d'estiu i enfocar-nos a fidelitzar al públic que ja ens visita durant els mesos de calor, i provocar la necessitat que ens visiten durant la resta de l'any, alhora que continuem incidint en accions i a les Fires Turístiques Internacionals per augmentar el públic estranger. Ara mateix, estem treballant per a aconseguir un turisme sostenible amb estratègies a llarg termini per a dins de dos o tres anys"_.